2025. gada protesti Nepālā

Protesti Nepālā bija plaši studentu un jauniešu izraisīti protesti, kas sākās 2025. gada 8. septembrī pret sociālo mediju platformu bloķēšanu un korupciju valstī. Protesti izvērtās vardarbīgās sadursmēs ar drošības spēkiem, ēku demolēšanā, dedzināšanā un izlaupīšanā. Bojā gāja 76, bet ievainoti 2113 cilvēki. Protestu spiediena dēļ no amata atkāpās premjerministrs Khadga Prasāds Šarma Olī.

 Priekšvēsture 
2025. gada septembra sākumā Nepālas premjerministrs Khadga Prasāds Šarma Olī atgriezās no Tjaņdzinas (Ķīna), kur Šanhajas Sadarbības organizācijas samita ietvaros tikās ar ŠSO dalībvalstu vadītājiem, tostarp ar Ķīnas prezidentu Sji Dzjiņpinu un Krievijas prezidentu Vladimiru Putinu. Viena no galvenajām samita darba kārtības tēmām bija "sadarbības stiprināšana starptautiskās informācijas drošības jomā".

4. septembrī Nepālas valdība pieņēma lēmumu bloķēt 26 populāru sociālo mediju platformu darbību, tostarp Facebook, X un YouTube. Valdība pamatoja šo lēmumu ar to, ka minētie mediju uzņēmumi nav veikuši oficiālu reģistrāciju Nepālā un tāpēc nepakļaujas valdības uzraudzībai. Varasiestādes norāda, ka sociālo mediju uzraudzība ir nepieciešama dezinformācijas, krāpniecības un naida runas apkarošanai.

 Norise 
8. septembrī protesti sākās Nepālas galvaspilsētā Katmandu, kur ielās izgāja desmitiem tūkstoši demonstrantu. Sākotnēji protesti vērsās pret sociālo mediju bloķēšanu, taču ātri pārgāja plašākās prasībās pēc premjerministra atkāpšanās un korupcijas izbeigšanas valstī. Protestiem kļūstot nekontrolējamiem, policija atklāja uguni pret demonstrantiem. Šajā dienā nogalināja 19 cilvēkus un ievainoja vismaz 100. Šis protests nodēvēts par "Z paaudzes demonstrāciju", jo lielākā daļa dalībnieku ir jauni cilvēki, kas dzimuši no 1995. līdz 2010. gadam.

9. septembrī protesti turpinājās, kļūstot arvien vardarbīgākiem. Bojā gāja vēl divi cilvēki. Protestētāji sāka mērķtiecīgus uzbrukumus vadošo politiķu īpašumiem, mētājot akmeņus un dedzinot vairāku politiķu mājas, tostarp Nepālas premjerministra K. P. Šarma Olī un Nepālas Kongresa prezidenta Sera Bahādura Deubas mājvietu. Vardarbības dēļ tika pārtraukta Nepālas starptautiskās lidostas darbība.
9. septembrī premjerministrs Khadga Prasāds Šarma Olī paziņoja par atkāpšanos no amata

10. septembra rītā ielās sāka patrulēt armija. Ģenerālis Sigdels aicināja protestētājus saglabāt mieru, kamēr valdība mēģina atjaunot mieru. Vandālisms un laupīšanas samazinājās. Protestētāju grupa sāka tīrīt ielu pie parlamenta ēkas, kas iepriekšējā dienā tika aizdedzināta.

11. septembra rītā armijas štābā notika tikšanās, kurā piedalījās Nepālas prezidents Rāmačandra Paudela, ģenerālis Sigdels un protestētāju pārstāvji. Dalībnieki apsprieda pagaidu pagaidu valdības izveidošanu. Aktīvisti premjerministra amatiam ieteica bijušo Augstākās tiesas priekšsēdētāju Sušilu Kārki, ņemot vērā viņas politisko neitralitāti. Pēc aptaujas tiešsaistes tērzēšanas platformā Discord no piecām iespējām tika izvēlēta Kārki.

Pēc Kārki ieteikuma prezidents Paudela 12. septembrī atlaida Nepālas parlamentu, un Kārki tika iecelta par pagaidu premjerministri, pamatojoties uz Nepālas Konstitūcijas 61. pantu. 
Pēc zvēresta nodošanas 12. septembrī Kārki solīja nodrošināt mieru, labu pārvaldību, izskaust korupciju un sarīkot godīgas vispārējās vēlēšanas pēc sešiem mēnešiem, sākot no 2026. gada marta.

13. septembrī Katmandu apgabalā tika atcelts iziešanas aizliegums.

 Atsauces 

Kategorija:2025. gads
Kategorija:Nepāla